1.Luja ja yhtenäinen unioni

”... Koko Euroopassa syntyi solidaarisuuden aalto... eurooppalaiset tarttuivat toimeen epäröimättä.” Euroopan komission puheenjohtaja Ursula von der Leyen, puhe unionin tilasta, 14. syyskuuta 2022

Kuluneen vuoden ajan monet kriisit ovat koetelleet Eurooppaa ja maailmaa. Venäjän julma hyökkäys Ukrainaan on jälleen tuonut sodan kauhistuttavan todellisuuden Eurooppaan. Traagiset ihmishenkien menetykset ja tuhot lisääntyvät jatkuvasti, samoin kuin konfliktin vaikutukset Eurooppaan ja muuhun maailmaan. Sodasta johtuva energiakriisi on pahentanut jo ennestään kasvavia elinkustannuksia, mikä on haitannut Euroopan vahvaa elpymistä pandemian jälkeen. Samaan aikaan sääntöpohjaiseen kansainväliseen järjestykseen kohdistuu maailmassa jatkuvasti uusia haasteita, mikä korostaa EU:n tarvetta yhtenäisyyteen ja yhteistyöhön kumppaneiden kanssa sekä investointeihin ja diplomaattiseen yhteydenpitoon eri maiden kanssa ympäri maailmaa.

Nämä epätavalliset olosuhteet muodostavat taustan komission tämänvuotiselle työohjelmalle. Sitä leimaa kolme toisiinsa vaikuttavaa tosiasiaa. Ensimmäinen on se, että näin laajoihin haasteisiin voidaan todella vastata vain yhdessä, yhtenäisenä unionina. Eurooppa on osoittanut yhä uudestaan, että se kykenee toimimaan tilanteen edellyttämällä tavalla, olipa kyse rokotteista, talouden elpymisestä, pakotteista tai Ukrainalle annettavasta tuesta. Eurooppa on joka tapauksessa osoittanut, kuinka paljon voidaan saavuttaa, kuinka kunnianhimoisesti voidaan toimia ja miten nopeasti voidaan reagoida, kun on yhteinen mielekäs tavoite ja yhtenäinen toimintatapa. Tämän on oltava myös tulevan vuoden työn liikkeellepaneva voima.

Toinen vaikuttava tosiasia on se, että nämä kriisit tuovat esiin Euroopan tarpeen nopeuttaa edelleen komission toimikauden alussa asetettua tavoitetta radikaalille muutokselle olipa kyseessä ilmasto- ja luontokriisien ratkaiseminen, EU:n talouksien ja demokratioiden häiriönsietokyvyn tai teollisuuden kilpailukyvyn parantaminen, yhteiskuntien oikeudenmukaisuuden lisääminen tai EU:n geopoliittisen aseman vahvistaminen. Tämä ajatus esiteltiin ensimmäisen kerran poliittisissa suuntaviivoissa. Tarkoituksena oli rakentaa parempi tulevaisuus seuraavalle sukupolvelle sekä parantaa valmiuksia ja voimavaroja vastata tuleviin haasteisiin. Nämä tavoitteet pätevät yhtä lailla edelleen.

Kolmas tosiasia on, että eurooppalaisten arjessa kouriintuntuvasti näkyvän, ainutkertaisen kriisien vyyhdin ratkaisemiseen ei voida suhtautua tavanomaiseen tapaan. Tarvitaan jatkuvaa nopeaa reagointia sekä tulevien haasteiden ennakoimiseksi että kiireellisimpiin nykytarpeisiin vastaamiseksi. Tämän vuoksi komission työssä keskitytään eurooppalaisten tukemiseen näinä koettelevina aikoina. Tämä on komission tärkein painopiste tulevana vuonna, olipa kyse sitten energian hintojen alentamisesta, teollisuuden kilpailukyvyn ja elintarviketurvan kannalta välttämättömien toimitusten turvaamisesta, sosiaalisen markkinatalouden lujittamisesta tai yhä kaikkialla unionissa läsnä olevan covid-19-pandemian hoitamisesta.

Nämä kolme tosiasiaa leimaavat tämän työohjelman liitteissä esitettyjä toimia komission kaikkien kuuden päätavoitteen osalta. Perustana on se työ ja edistyminen, jota on jo saatu aikaan kiireellisimpien haasteiden ratkaisemiseksi ja samalla pitkän aikavälin suunnan pitämiseksi. REPowerEU-suunnitelman tavoitteena on lopettaa Euroopan riippuvuus Venäjältä tuotavasta energiasta. Toimitukset Venäjältä ovatkin vähentyneet tasaisesti ja vaihtoehtojen määrä on lisääntynyt. Tämä on seurausta onnistuneista pyrkimyksistä yhteistyöhön EU:n kansainvälisten kumppaneiden kanssa. Edessämme on toki vaikea talvi, mutta kaasun varastointia koskevan asetuksen ansiosta lähes 91 prosenttia EU:n varastointikapasiteetista on täytetty, ja jäsenvaltiot ovat ottamassa käyttöön kaasunsäästösuunnitelmia eurooppalaisen kaasunkysynnän vähentämissuunnitelman mukaisesti. Komissio on myös ottanut energiamarkkinoilla käyttöön hätätilanteen tukitoimenpiteitä, joilla puututaan viimeaikaisiin dramaattisiin hinnannousuihin ja pienennetään eurooppalaisten kotien ja yritysten energialaskuja. Aiomme edelleen nopeuttaa energiasiirtymää keinona sekä torjua ilmastokriisiä että vähentää EU:n riippuvuuksia ja parantaa kilpailukykyä. Tässä työssä keskeistä on myös kriittisen infrastruktuurin häiriönsietokyvyn ja reagointivalmiuksien parantaminen, joka on puheenjohtaja Ursula von der Leyenin uuden viisivaiheisen suunnitelman ytimessä.

Jotta voimme tukea ihmisiä ja yrityksiä kaikkialla Euroopassa, investointeja ja uudistuksia NextGenerationEU-välineen kautta on jatkettava. Samoin EU:n talousarvion voimaa on käytettävä hyväksi. Energiakriisin ratkaisemiseksi on suojeltava talouden perustekijöitä ja erityisesti turvattava sisämarkkinat ja korkea työllisyys. Sisämarkkinoilla on säilytettävä tasapuoliset toimintaedellytykset antamalla valtiontuesta selkeitä ohjeita keskeisten suhteellisuus- ja tarpeellisuusperiaatteiden pohjalta. Unionin hajautumisen vakavan riskin välttämiseksi on hyvin tärkeää löytää yhtenäinen ja yhteinen eurooppalainen ratkaisu. REPowerEU-suunnitelman myötä komissio on ottanut tärkeät ensimmäiset askeleet solidaarisuuden varmistamiseksi, mutta lisätoimia tarvitaan. Siksi REPowerEU-ohjelmaa on tuettava lisärahoituksella, joka perustuu tarvearvioon ja jossa otetaan huomioon investointien vastaanottokyky. Komissio tarkastelee REPowerEU-suunnitelmaa täydentäviä rahoituslähteitä ja on valmis ehdottamaan lisätoimia esimerkiksi niiden kokemusten perusteella, joita on saatu NextGenerationEU -elpymisvälineeseen sisältyvistä EU:n taloudelliseen yhteisvastuuseen perustuvista ja muista onnistuneista välineistä.

Samaan aikaan kun huolehdimme seurauksista, joita Venäjän hyökkäyksellä on EU:lle, tukemme Ukrainalle pysyy vakaana, lujana ja yhtenäisenä, kuten se on ollut 24. helmikuuta alkaen. Tulevana vuonna keskiössä on Ukraina ja Ukrainan tulevaisuus. Kyse on kuitenkin myös Euroopan unionin tulevaisuudesta, ja kaikesta siitä, mitä se edustaa: vapaudesta, demokratiasta, perusoikeuksista, oikeusvaltioperiaatteesta ja kaikista EU:n perustana olevista arvoista.

EU:n ja sen jäsenvaltioiden välisen todellisen solidaarisuuden merkkinä Euroopan unionin Venäjän hyökkäyksen johdosta jo toteuttamat yli 180 toimenpidettä vaikuttavat Venäjään ja tarjoavat vahvaa tukea Ukrainalle ja sen kansalle. EU ja sen jäsenvaltiot mobilisoivat sodan alkamisen ja syyskuun välisenä aikana yli 19 miljardia euroa Ukrainan taloudellisen, sosiaalisen ja rahoituksellisen selviytymiskyvyn vahvistamiseen ja lisäksi 3,1 miljardia euroa sotilaalliseen tukeen Euroopan rauhanrahastosta. Kansalaiset ja jäsenvaltiot ovat osoittaneet valtavaa hyväntahtoisuutta ja solidaarisuutta ottaessaan vastaan miljoonia väkivaltaa pakenevia ukrainalaisia. Aktivoimalla tilapäistä suojelua koskevan direktiivin EU on auttanut varmistamaan, että näillä ukrainalaisilla on mahdollisuus työpaikkaan, asuntoon, koulutukseen ja terveydenhuoltoon.

EU:n pelastuspalvelumekanismin ansiosta Ukrainalle on annettu yli 70 000 tonnia avustustarvikkeita. Sen puitteissa on toimitettu muun muassa ruokaa, vettä, suojaa, energiaa ja terveydenhuoltopalveluja. EU on ottanut terveyshätätilanteiden valmiusviranomaisen (HERA) ja rescEU-valmiusvarastojen kautta käyttöön lääkintä- ja erikoislaitteita kansanterveysriskien, kuten kemiallisten, biologisten, säteily- ja ydinuhkien, varalta. Koheesiopoliittinen tukitoimi Euroopan pakolaisten auttamiseksi (CARE) ja joustavan tuen FAST-CARE-ehdotus ovat helpottaneet jäsenvaltioiden ja alueiden mahdollisuuksia käyttää koheesiovaroja sotaa pakenevien ihmisten auttamiseen.

Tarjoamme jatkossakin vahvaa poliittista, taloudellista ja humanitaarista apua Ukrainalle ja olemme valmiita tukemaan maan tulevaa jälleenrakentamista. Ensimmäisenä toimena myönnetään 100 miljoonaa euroa vahingoittuneiden ukrainalaisten koulujen kunnostamiseen. Koska Ukrainan ja sen kansan tulevaisuus on Euroopan unionissa, pyrimme myös helpottamaan sen pääsyä sisämarkkinoille. Samalla jatkamme koordinointia, myös liittolaistemme kanssa, jotta pakotteiden täytäntöönpanon valvonta on tehokasta ja Venäjään kohdistuu voimakasta taloudellista painetta. Näin heikennetään sen kykyä käydä sotaa Ukrainaa vastaan.

Merkittävä haaste on myös meneillään oleva, koko maailman elintarviketurvaa heikentävä elintarvikekriisi, joka johtuu hintojen jyrkästä noususta ja vakavasta kuivuudesta ja jota Venäjän hyökkäys Ukrainaan pahentaa. Puuttuakseen tähän ja helpottaakseen Ukrainan pääsyä sisämarkkinoille ja globaaleihin toimitusketjuihin vaihtoehtoisten reittien kautta komissio jatkaa tiivistä yhteistyötä kansainvälisten kumppaneidensa, jäsenvaltioiden, Ukrainan viranomaisten ja liike-elämän toimijoiden kanssa. Tavoitteena on varmistaa lannoitteiden saatavuus, elintarviketuotanto ja avoin kauppa ja estää elintarviketoimitusten katkokset. Ukraina voi viedä maasta nk. solidaarisuuskaistojen ansiosta viljaa ja muita tuotteitaan ja tuoda maahan kaikki tarvitsemansa tavarat humanitaarisesta avusta lannoitteisiin. EU on myös ottanut Euroopan kehitysrahastosta käyttöön 600 miljoonaa euroa lisätäkseen tukea Afrikan, Karibian ja Tyynenmeren maille elintarviketurvaa varten.

Niin kotikentällä kuin ulkomaillakin on vielä paljon tehtävää. Ensimmäiseksi on pantava täytäntöön asiat, joista on jo sovittu, ja sovittava lopuistakin tarpeellisista kysymyksistä. Olemme esittäneet aloitteita, jotka koskevat kasvihuonekaasupäästöjen vähentämistä, vihreään teknologiaan investoimista ja luonnonympäristön suojelemista. Olemme ehdottaneet sääntöjä kansalaisten ja yritysten vaikutusmahdollisuuksien lisäämiseksi uuden sukupolven digitaaliteknologioilla. Olemme ehdottaneet toimenpiteitä, joilla vahvistetaan EU:n kilpailukykyä ja sisämarkkinoiden häiriönsietokykyä ja edistetään samalla sosiaalista oikeudenmukaisuutta työmarkkinoilla. Tämä komissio on tehnyt työtä vahvistaakseen EU:n valmiuksia puolustaa demokratiaa ja oikeusvaltioperiaatetta. Olemme pyrkineet varmistamaan tiedotusvälineiden vapauden ja moniarvoisuuden sekä lujittamaan moniarvoista, tasa-arvoista ja osallistavaa yhteiskuntaa.

On olennaisen tärkeää, että keskitymme aiempaa enemmän toimielinten välisten neuvottelujen tukemiseen, jotta poliittiset sitoumuksemme voidaan muuttaa konkreettiseksi lainsäädännöksi. Toimielinten yhtenäisyyden ansiosta – olipa kyse sitten koronatodistuksesta, digitaalisista säännöistä tai vähimmäispalkasta – on saatu jo paljon aikaan. Tätä toimintatapaa on nopeutettava erityisesti vihreän ja digitaalisen siirtymän kannalta keskeisten asiakokonaisuuksien, kuten 55-valmiuspaketin, maailman metsäkadon torjuntaa ja akkuja koskevien ehdotusten ja tekoälysäädöksen suhteen. Komission työtä ohjaa edelleen Yhdistyneiden kansakuntien kestävän kehityksen tavoitteiden täytäntöönpano kaikilla politiikka-aloilla. Nämä tavoitteet on sisällytetty talouspolitiikan eurooppalaiseen ohjausjaksoon ja paremman sääntelyn välineisiin. Komissio esittää vuonna 2023 YK:n korkean tason poliittisen foorumin puitteissa EU:n ensimmäisen vapaaehtoisen uudelleentarkastelun, joka koskee kestävän kehityksen tavoitteiden toteutumista.

Viime vuosina eurooppalaiset ovat nähneet omakohtaisesti, mikä vaikutus EU:n talousarviolla voi olla. Varat ja joustomahdollisuudet ovat kuitenkin rajalliset. Vuonna 2023 tehdään vuosien 2021–2027 monivuotisen rahoituskehyksen väliarviointi, joka tarjoaa tilaisuuden arvioida, onko nykyinen EU:n talousarvio edelleen riittävä, jotta löydetään ratkaisukeinot yhteisiin haasteisiin.

Tätä varten komissio esittää myös ehdotuksen uusien omien varojen toisesta korista. Ehdotus perustuu muun muassa ehdotukseen yritysten tuloverotusta Euroopassa koskevasta kehyksestä (BEFIT). Näillä toimenpiteillä varmistetaan yhdessä ensimmäisten ehdotusten kanssa aiempaa monipuolisemmat ja joustavammat tulolajit ja vältetään perusteettomat unionin ohjelmien leikkaukset tai jäsenvaltioiden rahoitusosuuksien liian suuret korotukset, jotta NextGenerationEU -elpymissuunnitelman avustusosuudet voidaan maksaa takaisin.

2.Kansalaiset eurooppalaisen demokratian keskiöön

Tämän vuoden työohjelma on ensimmäinen Euroopan tulevaisuuskonferenssin päättymisen jälkeen. Monet esitetyistä keskeisistä aloitteista ovat jatkoa konferenssin aikana tehdyille kunnianhimoisille ehdotuksille ja ovat osoitus ehdotusten monipuolisuudesta ja kansalaisten tärkeinä pitämien asioiden merkityksellisyydestä.